**Útmutató**

a jegyző hatáskörébe tartozó birtokvédelmi eljárásokról szóló

adatgyűjtés és adatszolgáltatás adattábláinak kitöltéséhez

Az adatgyűjtés célja a jegyző hatáskörébe tartozó birtokvédelmi eljárásokra vonatkozó adatok megismerése. Az adatszolgáltatást a helyi önkormányzatok jegyzői a fővárosi és megyei kormányhivatalok (a továbbiakban: kormányhivatal) útján évenként teljesítik.

Az adatgyűjtés alapját

* a 2015. január 1-től február 28-ig tartó időszak vonatkozásában a jegyző hatáskörébe tartozó birtokvédelmi eljárásról szóló 228/2009. (X. 16.) Korm. rendelet,
* a 2015. március 1-jét követő időszak vonatkozásában pedig a jegyző hatáskörébe tartozó birtokvédelmi eljárásról szóló 17/2015. (II. 16.) Korm. rendelet

szerinti jegyzői döntések képezik.

Az adatszolgáltatás megkönnyítése érdekében egy Excel táblázat készült, amelynek munkafüzetei az „Előlap”, a 2015. január 1-jétől 2015. február 28-ig tartó időszak statisztikai adataira vonatkozó adathelyeket tartalmazó „Statisztikai adatok februárig”, valamint a 2015. március 1-jétől 2015. december 31-ig tartó időszak statisztikai adataira vonatkozó adathelyeket tartalmazó „Statisztikai adatok márciustól” címeket viselik.

I. Az előlapon kell megadni az adatszolgáltatóra vonatkozó adatokat. Az adatszolgáltató nevénél az adatot szolgáltató helyi önkormányzat jegyzőjét kell feltüntetni. Az adatszolgáltató címénél a helyi önkormányzat postacímét, az adatszolgáltató statisztikai számjelénél a helyi önkormányzat statisztikai számjelét kérjük megadni. Az adatszolgáltató vezetőjének nevét tartalmazó mezőbe a polgármester neve kerül. Kapcsolattartóként azt a személyt kérjük megjelölni, aki a statisztikai adattáblát kitölti, ebben a cellában a kapcsolattartó beosztását, telefonszámát és e-mail címét is fel kell tüntetni. Az előlapot kitöltésekor keltezéssel kell ellátni, továbbá minden esetben meg kell adni az adatszolgáltatást jóváhagyó személy nevét és beosztását is.

II. A tényleges adatszolgáltatás a táblázat „Statisztikai adatok februárig”, valamint a „Statisztikai adatok márciustól” elnevezésű munkafüzetén keresztül valósul meg.

Az adatok megadásánál a 2015. január 1-jétől február 28-ig, illetve a március 1-jétől december 31-ig terjedő időszakokat kell alapul venni. A birtokvédelmi eljárásra vonatkozó adatokat adatszolgáltatónként (jegyzőnként) egy sorban kell feltüntetni.

A települési önkormányzat jegyzőjének megnevezésénél a hivatal szerinti megnevezést kérjük feltüntetni azzal, hogy a közös önkormányzati hivatalhoz tartozó települések önkormányzatainak együttes statisztikai adatgyűjtés-teljesítése okán a székhely település közös önkormányzati hivatala szerinti megnevezést kell feltüntetni.

Azokban az esetekben, amikor eljáró hatóság kijelölésére kerül sor, akkor a kérelmet az ügy érdemében eljáró hatóságnak kell feltüntetnie a beérkezett kérelmek számánál.

A táblázatban a döntéseket a meghozatal éve szerint kell feltüntetni, így a 2015. évben a jegyző döntésével befejezett birtokvédelmi eljárásokra vonatkozóan a 2015. évben hozott döntéseket a táblázatban szerepeltetni kell, azonban a 2016. évben még folyamatban lévő eljárásokkal kapcsolatban csak a 2015. évben keletkezett adatokat szükséges feltüntetni. A 2015. éven belüli megoszlásnál - a márciustól hatályos új jogszabályra tekintettel szükséges két táblázat vonatkozásában - az eljárási cselekmény időpontja szerinti táblázatban kell az adatot feltűntetni.

Az áttétellel beérkezett kérelmeket az eljáró hatóságnak kell a beérkezett kérelmek számánál feltüntetnie, a kérelmet áttétellel megküldő hatóságnak nem kell táblázatában szerepeltetnie az áttételt igénylő kérelmet.

Kérjük, hogy az adatszolgáltatást a táblázat megküldése előtt szakmai és számszaki szempontból egyaránt ellenőrizni szíveskedjenek.

A kitöltött táblázatokat elektronikus úton kell megküldeni az illetékes kormányhivatal részére legkésőbb 2016. január 31-ig.

Budapest, 2015. december „ ”

Miniszterelnökség